แบงก์โน้ตส์
เข้ามารับงานใหญ่ไม่ถึงเดือน “เสี่ยต่อ” วรภัค ธันยาวงษ์ กรรมการผู้จัดการธนาคารกรุงไทย ก็โดนรับน้องซะแล่ว
26 พ.ย. 2555

สู้ตาย
เข้ามารับงานใหญ่ไม่ถึงเดือน “เสี่ยต่อ” วรภัค ธันยาวงษ์ กรรมการผู้จัดการธนาคารกรุงไทย ก็โดนรับน้องซะแล่ว
แถมคนที่รับก็ใช่ใครที่ไหน เป็นถึงประธานคณะกรรมการ นปช.แดงสุรินทร์ ที่ชื่อ “เทพพนม นามลี” ร้องให้ กิตติรัตน์ ณ ระนอง รองนายกฯ และ รมว.คลัง สอบว่าคุณสมบัติมีปัญหาทับซ้อนผลประโยชน์จากการปล่อยกู้ในอดีต
อีตาเทพพนมลืมไปว่า ข้อหาที่ยกมาอ้างและถล่มวรภัคนั้น ฟามจริงแล้วเสี่ยต่อมิได้มีความผิดแม้แต่น้อยนิด 
เพราะเงินกู้ที่ปล่อยกู้ไปสมัยอยู่ไทยพาณิชย์นั้นไม่ได้ทำสัญญากับแบงก์กรุงไทยโดยตรงซะหน่อย 
เนื่องจากคู่สัญญาในการปล่อยกู้คือลูกค้าที่เป็นบริษัท ไม่ใช่แบงก์กรุงไทย
แต่ที่กรุงไทยเข้ามาเอี่ยว เพราะต้องปล่อยกู้ร่วมด้วยกันเท่านั้นเอง...
แถมกว่าจะเข้าทำงานในกรุงไทยได้นั้น แบงก์ชาติ กับกระทรวงการคลังจะต้องพิจารณาอนุมัติว่า มีคุณสมบัติครบถ้วนไร้มลทินในเรื่องผลประโยชน์ทับซ้อน
โชคดีที่ “เดอะโต้ง” ไม่บ้าจี้ตั้งกรรมการมาสอบตามที่แดง นปช.สุรินทร์ร้องเรียน ไม่เช่นนั้นเสียเหลี่ยมนักการเงิน นักบัญชีแย่
แว่วว่า หลังจากได้รับหนังสือร้องเรียนไม่นานนัก ผู้ใหญ่ที่ใกล้ชิดกะนายกรัฐมนตรี ต่อสายตะแล้บแก๊ปถึงเสี่ยต่อ เพื่อให้กำลังใจในการทำงาน อย่าไปสนใจเสียงนกเสียงกา ก้มหน้าทำงานไป
แหม... มีนายคอยให้กำลังใจแบบนี้ “เสี่ยต่อ” สู้ตาย...